טיפול בנזעי חשמל (באנגלית: Electro-convulsive therapy,‏ ECT), הידוע גם בשם טיפול בשוק חשמלי, הוא הליך טיפולי רפואי שבו מועבר זרם חשמלי קצר לראש החולה כדי ליצור פרכוס מבוקר. הטיפול מיועד למספר אבחנות פסיכיאטריות. ההתוויות השכיחות לטיפול הן דיכאון, הפרעה דו-קוטבית ולעתים סכיזופרניה.
כבר במאה ה-16 היו ניסיונות לגרום לפרכוסים טיפולים באמצעות קמפור על מנת לרפא פסיכוזה. בעת המודרנית ההיסטוריה של ECT החלה ב-1934 כאשר לדיסלס ג'. וון מדונה דיווח על טיפול מוצלח בסימפטומים סכיזופרניים על ידי פרכוסים שגורו פרמקולוגית. הרציונל להצעת הטיפול המדובר כטיפול בסכיזופרניה היו תצפיות של פסיכיאטרים שמטופלים הסובלים גם מאפילפסיה בנוסף לסכיזופרניה, מתאוששים מהתקפים פסיכוטיים לאחר התקף אפילפטי. הטיפול הראשון בחשמל התבצע ב-1938 ברומא. תוך זמן קצר הפך לטיפול מקובל לשורה ארוכה של מחלות נפש. הבעיות שנקשרו אז בטיפול היו הסבל הרב של החולים מהפרוצדורה, ושברים בעצמות בשל הפעילות המוטורית בעת הפרכוס. אך בעיות אלו נפתרו בצורה כמעט שלמה על ידי השימוש בהרדמה מלאה הפותרת את סבל החולה בעת הפרוצדורה, ושימוש במשתקי שרירים שמונע היווצרות שברים. עם זאת, ההיסטוריה הזו אחראית ליצירת תדמית ציבורית שלילית לטיפול זה. דעת הקהל פנתה כנגד הליך טיפולי זה לאחר שטיפול בנזעי חשמל תואר באופן בלתי-אוהד במספר ספרים וסרטים, בהם "קן הקוקייה", "טארניישן", "רקוויאם לחלום" ו"קסם הנעורים".
במדינות רבות, ובכללן ישראל, השימוש בנזעי חשמל ללא הרדמה הוא בלתי חוקי. נוסף על כך, חולים המועמדים לקבלת הטיפול יקבלו הסבר מפורט על הטיפול עצמו, וכן יחתמו על הסכמה מדעת לקבלת הטיפול. ישנם מצבים כמו דיכאון עמיד לתרופות, ואחרים, בהם טיפול זה נותר הטיפול היעיל ביותר שעומד לרשות הפסיכיאטריה.
דיכאון מז'ורי הוא ההתוויה הנפוצה ביותר לטיפול. טיפול בנזעי חשמל הוא הטיפול המהיר ביותר והיעיל ביותר בהפרעה זו. שוקלים טיפול בנזעי חשמל בחולים שלא הגיבו למספר ניסיונות של טיפול תרופתי, סובלים מתופעות לוואי קשות לתרופות, סובלים מתסמיני דיכאון קשים או תסמינים פסיכוטים, חולים אובדניים או מסוכנים לאחרים.